
Fémhabok anyagvizsgálata és modellezése

Napjaink mérnöki kutatásainak egyik nagy kihívása egy hatékony 3D modellező eljárás és végeselem szimuláció kifejlesztése a fémhabokra vonatkozóan. Egy 3D CAD modell létrehozása már önmagában is komoly mérnöki feladat, különösen a fémhab összetett geometriája miatt. Ezek működőképes végeselem szimulációja még mindig a kutatások középpontjában áll.
A fémhabok viszonylag új és korszerű anyagok, melyeknek magas a tömegükhöz viszonyított térfogata, jó hő- és hangszigetelő, valamint kitűnő energiaelnyelő képességgel rendelkeznek, melynek révén számos felhasználási területen jól alkalmazhatóak. Ennek következtében egyre szélesebb területen alkalmazzák őket szerkezeti elemként, autóalkatrészként, hang- és rezgés elnyelő alkatrészként, vagy akár orvosi implantátumként. A fémhabok mechanikai tulajdonságait alapvetően három fő tényező befolyásolja, nevezetesen az alapanyag jellemzői, a szilárd fázis relatív sűrűsége és a térbeli eloszlása, azaz a fémhab struktúrája (cella eloszlás, a cellák alakja).
Bár a fémhabok nagyon népszerűek, de ezek tulajdonságai még mindig nem kellőképpen ismertek. Ez főleg a szerkezetük sztochasztikus természete miatt van. Az utóbbi években számos kutató foglalkozott a fémhabok végeselem szimulációjával, több-kevesebb sikerrel, de ez még mindig a legnagyobb kihívások egyike.
Egy zárt cellás fémhab anyagösszetételét és geometriáját (struktúráját) tanulmányoztuk különböző vizsgálati módszerekkel. Statisztikai módszerekkel elemeztük a próbatesteket, mikroszkópos, röntgenes vizsgálatokat és térfogatelemzést végeztünk a vonatkozó szabványoknak megfelelően. A projekt ezen részének az volt a célja, hogy a fémhab szerkezetről információkat gyűjtsünk, valamint a vizsgált fémhab próbatestek homogenitását, illetve inhomogenitását meghatározzuk.
A végeselem szimulációkhoz meghatároztuk az alapanyag fizikai és mechanikai tulajdonságait és anyagösszetételét, melyet összevetettünk a kereskedelmi és irodalmi adatokkal.
A fémhabból kivágott próbatesteket a geometriai paraméterek alapján osztályoztuk.
Kvantitatív képelemzést is végeztünk, amely részletes információt ad a fémhab szerkezetéről. A térfogat arányokat területelemzéssel és vonalelemzéssel is meghatároztuk, mely módszerek eredményeit összehasonlítottuk.



